**ΔΕΛΤΙΟ ΤΥΠΟΥ**

**Η ΠΑΕΕΚ φέρνει στην Κύπρο για συνεργασία τις Ακαδημίες της FC Porto,**

**Dragon Force**

Μια ξεχωριστή βραδιά έζησαν όσοι παρευρέθηκαν τη Δευτέρα, 29 Σεπτεμβρίου 2025, στο Δημοτικό Θέατρο Στροβόλου, όπου οι [**[Ακαδημίες της ΠΑΕΕΚ](https://paeekacademy.cy/)**](https://paeekacademy.cy/) πραγματοποίησαν την εκδήλωση της χρονιάς, αφιερωμένη στα παιδιά, στους γονείς, στην Κερύνεια αλλά και σε όλους όσοι αγαπούν το ποδόσφαιρο.

Κορυφαία στιγμή της εκδήλωσης αποτέλεσε η ανακοίνωση της στρατηγικής συνεργασίας με τη [**[Dragon Force της FC Porto](https://dragonforcecyprus.cy/)**](https://dragonforce.fcporto.pt/en/), μια από τις κορυφαίες ποδοσφαιρικές σχολές στον κόσμο. Η συνεργασία αυτή ανοίγει νέους δρόμους για την εκπαίδευση και ανάπτυξη των νεαρών ποδοσφαιριστών της ΠΑΕΕΚ, καθώς θα υπάρχει σταθερή και για μεγάλο χρονικό διάστημα μέσα στο χρόνο παρουσία προπονητών Porto στην Κύπρο, μεταφέροντας τεχνογνωσία, εμπειρία και διεθνή πρότυπα. Παράλληλα, δίνεται πλέον η δυνατότητα και σε παίκτες των Ακαδημιών της ΠΑΕΕΚ να ταξιδέψουν στο εξωτερικό για να προπονηθούν στις εγκαταστάσεις της Porto, ενώ οι ομάδες της ΠΑΕΕΚ θα συμμετέχουν σε τουρνουά της Πορτογαλίας αποκτώντας εμπειρίες που θα τους συνοδεύουν σε όλη τους τη διαδρομή.

**Η νέα εποχή για τις Ακαδημίες**

Ο εκπρόσωπος της Διοίκησης Ακαδημιών ΠΑΕΕΚ Κερύνειας, Κωνσταντίνος Ντάλτας, παρουσίασε το νέο πλάνο λειτουργίας των Ακαδημιών, εξηγώντας πώς περνούν σε μια εντελώς διαφορετική εποχή. Όπως τόνισε, οι δομές έχουν αναβαθμιστεί, το προπονητικό πρόγραμμα έχει εμπλουτιστεί με νέες μεθοδολογίες, ενώ δίνεται πλέον ακόμη μεγαλύτερη έμφαση στην εκπαίδευση και στη σωστή διαπαιδαγώγηση των παιδιών.

Ιδιαίτερη αναφορά έκανε στη στρατηγική συνεργασία με τη **Dragon Force της FC Porto**, υπογραμμίζοντας πως πρόκειται για μια δυναμική σχέση που θα αλλάξει το επίπεδο των Ακαδημιών. Όπως ανέφερε, θα επισκέπτονται την Κύπρο προπονητές και στελέχη της Porto, προσφέροντας στα παιδιά μοναδικές εμπειρίες και ευκαιρίες να δουλέψουν με διεθνή πρότυπα. Εκτός από τις επισκέψεις θα υπάρχει σταθερή επικοινωνία επιμόρφωσης και εκπαίδευσης των προπονητών στα υψηλού επιπέδου προγράμματα της Porto. «Αυτό που χτίζουμε δεν αφορά μόνο το σήμερα αλλά κυρίως το αύριο των αθλητών μας και του κυπριακού ποδοσφαίρου. Οι Ακαδημίες της ΠΑΕΕΚ θα υποστηρίζονται σε υψηλό επίπεδο από την τη **Dragon Force της FC Porto** με στόχο την πλήρη υποστήριξη των μικρών ποδοσφαιριστών», κατέληξε ο Κωνσταντίνος Ντάλτας.

**Το πρόγραμμα του ΠΑΣΠ**

Στη συνέχεια, ο Παγκύπριος Σύνδεσμος Ποδοσφαιριστών παρουσίασε το πρόγραμμα **“Team, Together, Everyone, Archives & More”**. Ο Εκτελεστικός Πρόεδρος του ΠΑΣΠ Σπύρος Νεοφυτίδης ανέλυσε τον ρόλο της ομαδικότητας και της συνέχειας των γενεών, καθώς και τα ωφελήματα που παρέχονται στα μέλη του Συνδέσμου. Από την πλευρά της, η Υπεύθυνη Γραφείου του Συνδέσμου και Σίλεια Βάσου, επικεντρώθηκε στα εκπαιδευτικά προγράμματα του ΠΑΣΠ τα οποία προσφέρονται στα μέλη του τα τελευταία 12 χρόνια.

**Βραβεύσεις και τιμές**

Κατά τη διάρκεια της βραδιάς τιμήθηκαν οι Κερυνειώτες δημοσιογράφοι Πέτρος Χατζηχριστοδούλου και Λουκής Τερεζόπουλος για τη σημαντική τους προσφορά στον αθλητισμό, ενώ αποδόθηκε μεταθανάτια τιμή στον αείμνηστο αθλητικό συντάκτη Λούη Γεωργίου. Τις βραβεύσεις πραγματοποίησε εκ μέρους της διοίκησης των Ακαδημιών ο Ευαγόρας Χαραλάμπους μαζί με τους αρχηγούς των ομάδων Κ14, Κ15 και Κ16 των Ακαδημιών της ΠΑΕΕΚ.

Ο κ. Χαραλάμπους τόνισε: «Είναι μεγάλη μας τιμή να βραβεύουμε αυτούς τους ανθρώπους που πρόσφεραν τόσα πολλά στην Κερύνεια και να κρατάμε ζωντανή τη φλόγα της ΠΑΕΕΚ μεταξύ των μικρών και των μεγαλύτερων σε ηλικία. Από την πρώτη στιγμή που αναλάβαμε τη διοίκηση των ακαδημιών στόχος μας είναι μόνο η υποστήριξη των παιδιών».

**Οι χαιρετισμοί που έδωσαν το στίγμα**

Ο πρόεδρος του Σωματείου ΠΑΕΕΚ, Τζόναθαν Μπετίτο, υπογράμμισε τη σημασία της εκδήλωσης για την ενίσχυση της σχέσης των Ακαδημιών με την κοινωνία, σημειώνοντας ότι το ποδόσφαιρο είναι φορέας αξιών, ενότητας και προόδου.

Ο πρόεδρος της Εταιρείας ΠΑΕΕΚ, Δήμος Γεωργιάδης, αναφέρθηκε στην ευθύνη αλλά και στο όραμα που φέρνει η νέα εποχή, τονίζοντας ότι οι στρατηγικές συνεργασίες προσφέρουν προοπτική για το μέλλον του κυπριακού ποδοσφαίρου και ενδυναμώνουν το έργο που γίνεται στις Ακαδημίες.

**Ένας θεσμός που ξεκινά**

Η εκδήλωση αυτή αποτελεί την αρχή ενός νέου θεσμού που θα πραγματοποιείται κάθε χρόνο, κρατώντας ανοιχτή την επικοινωνία των Ακαδημιών της ΠΑΕΕΚ με το κοινό και αναδεικνύοντας τη δέσμευσή τους να συνεχίσουν να επενδύουν στο μέλλον των παιδιών και του κυπριακού ποδοσφαίρου.